TFEXจิ้มดอกเบี้ยพันธบัตร5ปี
TFEX ฟันธงใช้ดอกเบี้ยพันธบัตรอายุ 5 ปี อ้างอิงฟิวเจอร์ส เปิดให้ซื้อขายไตรมาส 4
26 เม.ย. 2553

TFEX ฟันธงใช้ดอกเบี้ยพันธบัตรอายุ 5 ปี อ้างอิงฟิวเจอร์ส เปิดให้ซื้อขายไตรมาส 4 
นางเกศรา มัญชุศรี กรรมการผู้จัดการตลาดอนุพันธ์ (ประเทศไทย) หรือ TFEX เปิดเผยว่า TFEX ได้กำหนดว่าจะใช้อัตราดอกเบี้ยของพันธบัตรรัฐบาลอายุ 5 ปี เป็นตัวอ้างอิงในการออกอนุพันธ์ที่อ้างอิงดอกเบี้ย 
สำหรับความคืบหน้าในการออกสินค้าใหม่ ขณะนี้อยู่ระหว่างการให้ความรู้ความเข้าใจถึงสินค้าตัวใหม่กับผู้ลงทุนทั่วไป รวมถึงการมอบหมายให้ผู้จัดทำระบบ (เวนเดอร์) จัดทำซอฟต์แวร์รองรับการซื้อขายสินค้าดังกล่าวก่อนจะเปิดให้ซื้อขายได้ในไตรมาส 4 ของปีนี้ 
“อนุพันธ์ที่อ้างอิงดอกเบี้ยนี้จะทำให้สินค้าในตลาดทุนไทยมีความสมบูรณ์ เพราะมีสินค้าล่วงหน้า ทั้ง หุ้น ดอกเบี้ย และสินค้าโภคภัณฑ์” นางเกศรา กล่าว
สาเหตุที่เลือกใช้ดอกเบี้ยพันธบัตรรัฐบาลอายุ 5 ปี เนื่องจากเห็นว่ายอดคงค้างตราสารหนี้อายุ 4-6 ปี มีปริมาณสูงมากในตลาด จึงน่าจะเป็นตัวอ้างอิงที่เหมาะสม และหากมีความต้องการที่ดี ทาง TFEX อาจมีการพิจารณาออกรุ่นอื่นเข้าเพิ่มเติมในภายหลังได้ เช่น ดอกเบี้ยพันธบัตรอายุ 3 ปี หรือ 7 ปี 
อย่างไรก็ตาม กลุ่มผู้ลงทุนดอกเบี้ยล่วงหน้านี้ แม้ว่าจะเปิดให้ผู้ลงทุนทุกกลุ่มเข้ามาซื้อขาย แต่คาดว่ากลุ่มหลักน่าจะเป็นนักลงทุนสถาบัน เช่น ธนาคารพาณิชย์ บริษัทหลักทรัพย์จัดการกองทุน กองทุนบำเหน็จบำนาญข้าราชการ(กบข.) เป็นต้น
“จุดสำคัญของอนุพันธ์อ้างอิงดอกเบี้ย คือ สภาพคล่อง หากมี|ไม่มากพอคงจะไม่จูงใจให้นักลงทุนสถาบันเข้ามา โดยเฉพาะกลุ่มธนาคารพาณิชย์ เพราะสามารถซื้อขายนอกตลาด (โอทีซี) ได้ ดังนั้น ทาง TFEX ต้องหาทางว่าจะทำอย่างไรก็ได้ไม่ให้เกิดข้อจำกัดในการซื้อขาย โดยพยายามหาผู้ดูแลสภาพคล่อง” นางเกศรา กล่าว
กรรมการผู้จัดการ กล่าวว่า นับตั้งแต่ต้นปีจนถึงปัจจุบันพบว่าจำนวนสัญญาซื้อขายในตลาดอนุพันธ์เฉลี่ย 15,722 สัญญาต่อวัน สูงกว่าเป้าหมายของปีนี้มองเฉลี่ยอยู่ที่ 1.5 หมื่นสัญญาต่อวัน เนื่องจากในช่วงที่ผ่านมาดัชนีหุ้น ซึ่งเป็นสินค้าอ้างอิงหลักมีความผันผวนสูง ส่งผลให้นักลงทุนเข้ามาลงทุนในตลาดอนุพันธ์มากเช่นกัน แต่ TFEX คงไม่ปรับเพิ่มเป้าหมาย เนื่องจากไม่มั่นใจต่อภาวะหุ้นในช่วงที่เหลือของปีนี้ เกรงว่าตลาดจะไม่ค่อยดีนัก และอาจส่งผลกระทบต่อการซื้อขายใน TFEX ด้วย
เมื่อวันศุกร์ที่ 23 เม.ย.ที่ผ่านมา TFEX มีการซื้อขายรวม 16,877 สัญญา ท่ามกลางดัชนีหุ้นลดลง 6 จุด ต่างชาติขายกว่า 2,325 ล้านบาท